শামি নয়, কামব্যাক হল শ্রেয়সের! কেমন হল ভারতের ODI স্কোয়াড?

ওয়েব ডেস্ক: ঘরোয়া ক্রিকেটে আগুন ফর্মে থাকা সত্ত্বেও জাতীয় দলে জায়গা পেলেন না মহম্মদ শামি। নিউজিল্যান্ডের বিরুদ্ধে ওডিআই (IND vs NZ) সিরিজের জন্য যে স্কোয়াড (India ODI Squad) ঘোষিত হল, তাতে নাম নেই বাংলার এই পেসারের। এই সিরিজে বিশ্রাম দেওয়া হয়েছে জসপ্রীত বুমরাকেও। দলে কামব্যাক করেছেন শ্রেয়স আইয়ার (Shreyas Iyer), তবে ফিটনেস দেখে তাঁকে খেলানোর সিদ্ধান্ত নেওয়া হবে বলে সাফ জানিয়ে দিয়েছে বোর্ড (BCCI)।

এদিকে কিউয়িদের বিরুদ্ধে তিন ম্যাচের ওডিআই সিরিজের (ODI Series) স্কোয়াডে রয়েছেন রোহিত শর্মা (Rohit Sharma) ও বিরাট কোহলি (Virat Kohli)। দলকে নেতৃত্ব দেবেন শুভমন গিল (Shubman Gill), সহ-অধিনায়কের ভূমিকায় দেখা যাবে শ্রেয়সকে। উইকেটকিপার হিসেবে কেএল রাহুলের সঙ্গে রাখা হয়েছে ঋষভ পন্থকেও। তবে ঈশান কিষানকে নেওয়া হয়নি। ব্যাক-আপ ওপেনার হিসেবে স্কোয়াডে জায়গা দেওয়া হয়েছে যশস্বী জয়সওয়ালকে।

আরও পড়ুন: স্থগিত টিম ইন্ডিয়ার বাংলাদেশ সফরও! সিদ্ধান্ত BCCI-এর?

অলরাউন্ডার হিসেবে রবীন্দ্র জাদেজার সঙ্গে রাখা হয়েছে ওয়াশিংটন সুন্দরকে, ব্যাক-আপ হিসেবে রয়েছেন নীতীশ কুমার রেড্ডি। তবে হার্দিক পান্ডিয়া ফিটনেস টেস্ট পাশ না করায় এবং টি-২০ বিশ্বকাপের ওয়ার্কলোড দেখে এই সিরিজে রাখা হয়নি বলে জানিয়ে বোর্ড। স্পিনার হিসেবে কুলদীপ যাদবকে খেলতে দেখা যাবে কিউয়িদের বিরুদ্ধে। পেস বিভাগে মহম্মদ সিরাজের সঙ্গে রয়েছেন হর্ষিত রানা এবং অর্শদীপ সিং।

নিউজিল্যান্ডের বিরুদ্ধে ODI সিরিজের জন্য ভারতের স্কোয়াড

শুভমন গিল (অধিনায়ক), রোহিত শর্মা, বিরাট কোহলি, কেএল রাহুল (উইকেটকিপার), শ্রেয়স আইয়ার (সহ-অধিনায়ক), ওয়াশিংটন সুন্দর, রবীন্দ্র জাদেজা, মহম্মদ সিরাজ, হর্ষিত রানা, প্রসিদ্ধ কৃষ্ণ, কুলদীপ যাদব, ঋষভ পন্থ (উইকেটকিপার), নীতীশ কুমার রেড্ডি, অর্শদীপ সিং, যশস্বী জয়সওয়াল